ASSOSIAATIONEUVOSTON PÄÄTÖS N:o 3/98,

Euroopan yhteisöjen ja niiden jäsenvaltioiden sekä Bulgarian tasavallan välinen assosiaatio,

tehty 6 päivänä marraskuuta 1998,

Bulgarian tasavallan osallistumista yhteisön kulttuurialan ohjelmiin koskevista ehdoista ja edellytyksistä (98/721/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Bulgarian tasavallan välisestä assosiaatiosta tehdyn Eurooppa-sopimuksen (1),

ottaa huomioon Euroopan yhteisöjen ja niiden jäsenvaltioiden sekä Bulgarian tasavallan välisestä assosiaatiosta tehdyn Eurooppa-sopimuksen lisäpöytäkirjan, joka koskee Bulgarian osallistumista yhteisön ohjelmiin, ja erityisesti sen 1 ja 2 artiklan (2),

sekä katsoo, että

mainitun lisäpöytäkirjan 1 artiklan mukaisesti Bulgaria voi osallistua yhteisön puiteohjelmiin, erityisohjelmiin, hankkeisiin ja muihin toimiin muun muassa kulttuurialalla, ja

mainitun lisäpöytäkirjan 2 artiklan mukaisesti assosiaationeuvosto päättää niistä ehdoista, joilla Bulgaria osallistuu 1 artiklassa tarkoitettuun toimintaan,

ON PÄÄTTÄNYT SEURAAVAA:

1 artikla

Bulgaria osallistuu Euroopan yhteisön Kaleidoskooppi-, Ariane- ja Rafael-ohjelmiin ehdoin ja edellytyksin, jotka vahvistetaan tämän päätöksen erottamattoman osan muodostavissa liitteissä I ja II.

2 artikla

Tätä päätöstä sovelletaan ohjelmien koko keston ajan.

3 artikla

Tämä päätös tulee voimaan sitä päivää seuraavan kuukauden ensimmäisenä päivänä, jona se tehdään.

Tehty Brysselissä 6 päivänä marraskuuta 1998.

Assosiaationeuvoston puolesta

N. MIHAILOVA

Puheenjohtaja

(1) EYVL L 358, 31.12.1994, s. 2

(2) EYVL L 317, 30.12.1995, s. 25

LIITE I

BULGARIAN TASAVALLAN OSALLISTUMISTA KALEIDOSKOOPPI-, ARIANE- JA RAFAEL -OHJELMIIN KOSKEVAT EHDOT JA EDELLYTYKSET

1. Bulgaria osallistuu, jollei tässä päätöksessä toisin säädetä, kaikkiin Kaleidoskooppi-, Ariane- ja Rafael-ohjelmiin, jäljempänä "ohjelmat", sisältyviin toimiin niiden tavoitteiden, perusteiden, menettelytapojen ja määräaikojen mukaisesti, joista säädetään taide- ja kulttuuritoimintaa koskevasta Euroopan laajuisesta tukiohjelmasta, jäljempänä "Kaleidoskooppi", 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY (1), kirjan ja lukemisen alaa koskevasta kääntämisen kattavasta tukiohjelmasta, jäljempänä "Ariane", 6 päivänä lokakuuta 1997 tehdyssä Euroopan parlamentin ja neuvoston päätöksessä N:o 2085/97/EY (2) sekä kulttuuriperintöä koskevasta yhteisön toimintaohjelmasta, jäljempänä "Rafael", 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY (3).

2. Vaatimukset täyttäviin bulgarialaisiin laitoksiin, järjestöihin ja henkilöihin sovelletaan samoja hakemusten jättämistä, arviointia ja valintaa koskevia ehtoja ja edellytyksiä kuin vaatimukset täyttäviin yhteisön laitoksiin, järjestöihin ja henkilöihin.

3. Ohjelmien yhteisöllisen ulottuvuuden varmistamiseksi Bulgarian ehdottamiin monikansallisiin hankkeisiin ja toimiin on otettava mukaan vähimmäismäärä kumppaneita yhteisön jäsenvaltioista. Tästä vähimmäismäärästä päätetään ohjelmien täytäntöönpanon yhteydessä ottaen huomioon toimien luonne, yksittäisen hankkeen osanottajien määrä ja toimintaan osallistuvien maiden määrä.

4. Bulgaria suorittaa vuosittain Euroopan yhteisöjen yleiseen talousarvioon osuuden, jonka tarkoituksena on kattaa sen osallistumisesta ohjelmiin aiheutuvat kustannukset (katso liite II). Assosiaatiokomitealla on oikeus tarvittaessa tarkistaa tätä rahoitusosuutta.

5. Yhteisön jäsenvaltiot ja Bulgaria tekevät voimassa olevien säännösten puitteissa kaikkensa helpottaakseen tämän päätöksen soveltamisalaan kuuluvaan toimintaan osallistuvien vaatimukset täyttävien henkilöiden vapaata liikkuvuutta ja oleskelua Bulgariassa ja yhteisön jäsenvaltioissa.

6. Bulgaria ja Euroopan yhteisöjen komissio valvovat kumppanuuden perusteella jatkuvasti Bulgarian osallistumista ohjelmiin, sanotun kuitenkaan rajoittamatta komission ja Euroopan yhteisöjen tilintarkastustuomioistuimen velvollisuuksia valvoa ja arvioida ohjelmia Kaleidoskoopista, Arianesta ja Rafaelista tehtyjen päätösten (vastaavasti 8, 8 ja 10 artikla) nojalla. Bulgaria toimittaa komissiolle tarvittavat kertomukset ja osallistuu muihin yhteisön tässä yhteydessä päättämiin erityistoimiin.

7. Bulgaria kutsutaan kaikkia tämän päätöksen täytäntöönpanoa koskevista kysymyksistä järjestettyihin yhteensovittamista käsitteleviin kokouksiin ennen ohjelmakomiteoiden säännöllisiä kokouksia, sanotun kuitenkaan rajoittamatta Kaleidoskooppia koskevan päätöksen 5 artiklassa, Arianea koskevan päätöksen 5 artiklassa ja Rafaelia koskevan päätöksen 7 artiklassa tarkoitettujen menettelyjen noudattamista. Komissio ilmoittaa Bulgarialle näiden säännöllisten kokousten tulokset.

8. Ohjelmia koskevissa hakumenettelyissä, sopimuksissa, kertomuksissa ja muissa hallinnollisissa järjestelyissä käytetään jotakin yhteisön virallisista kielistä.

(1) EYVL L 99, 20.4.1996, s. 20

(2) EYVL L 291, 24.10.1997, s. 26

(3) EYVL L 305, 8.11.1997, s. 31

LIITE II

BULGARIAN TASAVALLAN RAHOITUSOSUUS KALEIDOSKOOPISTA, ARIANESTA JA RAFAELISTA

1. Bulgarian rahoitusosuus kattaa:

- ohjelmista bulgarialaisille osallistujille suoritettavat avustukset tai muun rahoitustuen,

- Euroopan yhteisöjen komissiolle Bulgarian ohjelmiin osallistumisesta aiheutuvat hallinnolliset lisäkustannukset.

2. Ohjelmista bulgarialaisille edunsaajille maksettujen avustusten tai muun rahoitustuen yhteismäärä ei minkään varainhoitovuoden aikana saa ylittää Bulgarian rahoitusosuutta vähennettynä hallinnollisilla lisäkustannuksilla.

Jos Bulgarian Euroopan yhteisöjen yleiseen talousarvioon maksama rahoitusosuus hallinnollisten lisäkustannusten vähentämisen jälkeen on suurempi kuin bulgarialaisten edunsaajien ohjelmista saamien avustusten ja muun rahoitustuen yhteismäärä, komissio siirtää ylijäämän seuraavaan talousarvioon ja vähentää vastaavan määrän Bulgarian seuraavan vuoden rahoitusosuudesta. Jos tällaista ylijäämää on jäljellä ohjelmien päättyessä, sitä vastaava määrä palautetaan Bulgarialle.

3. Kaleidoskooppi

Bulgarian vuotuinen rahoitusosuus on 59 131 ecua vuodesta 1998. Tästä määrästä 4 140 ecua käytetään kattamaan Bulgarian ohjelmaan osallistumisesta komissiolle aiheutuvat hallinnolliset lisäkustannukset.

4. Ariane

Bulgarian vuotuinen rahoitusosuus on 23 768 ecua vuodesta 1998. Tästä määrästä 1 140 ecua käytetään kattamaan Bulgarian ohjelmaan osallistumisesta komissiolle aiheutuvat hallinnolliset lisäkustannukset.

5. Rafael

Bulgarian vuotuinen rahoitusosuus on 61 450 ecua vuodesta 1998. Tästä määrästä 4 300 ecua käytetään kattamaan Bulgarian ohjelmaan osallistumisesta komissiolle aiheutuvat hallinnolliset lisäkustannukset.

6. Yhteisöjen yleiseen talousarvioon sovellettavaa varainhoitoasetusta sovelletaan myös Bulgarian rahoitusosuuden hallintoon.

Tämän päätöksen tultua voimaan ja kunkin vuoden alussa komissio lähettää Bulgarialle pyynnön maksaa sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina ja maksetaan komission ecumääräiselle pankkitilille.

Bulgaria maksaa tämän päätöksen mukaisen osuutensa vuotuisista kustannuksista maksupyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Bulgaria maksaa viivästyskorkoa maksamattomasta määrästä eräpäivästä lähtien. Viivästyskorko on sama kuin Euroopan raha-asiain yhteistyörahaston (ERYR) eräpäivän kuukautena ecumääräisiin toimiinsa soveltama korko korotettuna 1,5 prosenttiyksiköllä.

7. Bulgaria maksaa edellä 3, 4 ja 5 kohdassa tarkoitetut hallinnolliset lisäkustannukset kansallisesta talousarviostaan.

8. Bulgaria maksaa ohjelmiin osallistumisestaan aiheutuvista jäljellä olevista kustannuksista seuraavasti:

8.1. Kaleidoskooppi

Vuonna 1998 0 ecua kansallisesta talousarviosta ja 54 991 ecua sille tulevista Phare-määrärahoista.

8.2. Ariane

Vuonna 1998 0 ecua kansallisesta talousarviosta ja 22 628 ecua sille tulevista Phare-määrärahoista.

8.3. Rafael

Vuonna 1998 0 ecua kansallisesta talousarviosta ja 57 150 ecua sille tulevista Phare-määrärahoista.

Vuonna 1999 4 572 ecua kansallisesta talousarviosta ja 52 578 ecua sille tulevista Phare-määrärahoista.

Vuonna 2000 14 287,5 ecua kansallisesta talousarviosta ja 42 862,5 ecua sille tulevista Phare-määrärahoista.

8.4. Phare-ohjelmasta tulevaan osuuteen sovelletaan tavanomaisia Phare-ohjelmointimenettelyjä.